Ohio Clevelandi kliiniku meedikute uuring näitas, et üldlevinud komme kasutada enam kui kahe nädala vanuseid doonorverevarusid võib olla eluohtlik vähemalt südameprobleemide tõttu operatsioonilauale sattunud inimestele.  6002 ränga südametõve tõttu haiglasse toimetatud patsiendi terviseandmete analüüs näitas, et vähemalt 14 päeva vanuseid verevarusid kasutades kerkis nende surmaoht võrrelduna värskemat doonorverd saanutega olulisel määral.  Samuti on sellistel patsientidel suurem risk saada veremürgitus ning nende elundid lakkavad operatsioonijärgselt sagedamini töötamast.  Analüüs näitas, et südameoperatsioonil keskmiselt 20  päeva vanust doonoriverd saanud patsientide suremus haiglas on 2,8%, samas kui analoogsetel põhjustel operatsioonilauale toimetatud ja keskmiselt 11 päeva vanust verd saanud haigetel on surmaprotsendiks vaid 1,7%.  Aasta pärast südameoperatsiooni oli uuringu andmeil surnud 7,4% värsket doonorverd saanutest ning 11% vanemaid verevarusid saanud patsientidest.  Uurimistööd juhtinud Colleen Koch märkis, et doonorveri tuleb värske avastuse valguses kuulutada kasutuskõlbmatuks oluliselt varem kui seda  seni reeglina tehakse, sest vähemalt Ameerika Ühendriikides on operatsioonidel kasutatava doonorvere keskmine vanus üle kahe nädala.  USAs lubatakse operatsioonidel kasutada kuni 6 nädala vanust doonorverd ning verepangad saadavad haiglatele esimeses järgus reeglina välja just vanema, säilivustähtaja lähedale jõudnud doonorvere.  Koch kirjutas ajakirjas New England Journal of Medicine varasematele laboriuuringutele tuginedes, et välja joonistunud kahe nädala reegli põhjuseks võib olla asjaolu, et just siis hakkavad doonorveres massiliselt lagunema vere punalibled, mis võivad pärast siirdamist hakata veresooni ummistama ning vähendama seeläbi kudedesse jõudva hapniku kogust.  Tema hinnangul tuleks südameoperatsiooni käigus vereülekannet teha vaid neile patsientidele, kes seda kriitiliselt vajavad.  Koch pidas ka vajalikuks viia läbi täiendavaid uuringuid, mis selgitavad välja vanemate doonorverevarude kasutamise mõju muude ägedate tervisekahjustuste puhul.    Vaata ka: